[pic] | EUROOPAN YHTEISÖJEN KOMISSIO |

Bryssel 6.7.2007

KOM(2007) 405 lopullinen

ENSIMMÄINEN KERTOMUS EUROOPAN ARVOPAPERIKOMITEALLE JA EUROOPAN PARLAMENTILLE

IFRS-standardien (International Financial Reporting Standards) ja kolmansien maiden kansallisten tilinpäätösnormistojen (Generally Accepted Accounting Principles, GAAP) lähentämisestä {SEK(2007) 968}

1. JOHDANTO JA OIKEUSPERUSTA

Tässä kertomuksessa keskitytään Kanadan, Japanin ja Yhdysvaltojen kansallisten viranomaisten työaikatauluihin, jotka liittyvät IFRS-standardien (International Financial Reporting Standards) ja kyseisten maiden kansallisten tilinpäätösnormistojen (Generally Accepted Accounting Principles, GAAP) lähentämiseen. Siinä on myös jotakin alustavia tietoja eräiden muiden kolmansien maiden lähentämispyrkimyksistä.

Tämä lähentämisen työaikatauluja koskeva kertomus on annettava Euroopan komission 4. joulukuuta 2006 hyväksymän kahden oikeudellisen toimenpiteen[1] perusteella. Ne koskevat sitä, miten kolmansien maiden arvopapereiden liikkeeseenlaskijat käyttävät eräiden kansainvälisesti hyväksyttyjen tilinpäätösstandardien mukaisesti laadittuja tietoja.

Heinäkuun 19. päivänä 2002 annetun Euroopan parlamentin ja neuvoston asetuksen (EY) N:o 1606/2002 (’IAS-asetus’) nojalla yhtiöiden, jotka on noteerattu jonkin Euroopan unionin jäsenvaltion säännellyillä markkinoilla ja jotka kuuluvat jonkin jäsenvaltion lainsäädännön piiriin, on sovellettava IFRS-standardeja, sellaisena kuin EU on ne hyväksynyt (’hyväksytyt IFRS-standardit’), konsolidoiduissa tilinpäätöksissään tammikuussa 2007 tai sen jälkeen alkavien tilikausien osalta.

Vaatimus käyttää hyväksyttyjä IFRS-standardeja Euroopan unionissa laajennettiin esiteasetuksella[2] sellaisiin kolmansien maiden liikkeeseenlaskijoihin, jotka tarjoavat yleisölle arvopapereita EU:ssa, ja avoimuusdirektiivillä[3] sellaisiin kolmansien maiden liikkeeseenlaskijoihin, joiden arvopapereilla käydään kauppaa EU:n säännellyillä markkinoilla. Säädösten nojalla liikkeeseenlaskijoiden on laadittava taloudelliset tiedot joko IFRS-standardien tai hyväksyttyjä IFRS-standardeja ”vastaavien” kolmannen maan kansallisten tilinpäätösstandardien (kolmannen maan tilinpäätösnormiston) mukaisesti. Näihin vaatimuksiin oli alun perin tarkoitus soveltaa siirtymäkauden poikkeusta 1. tammikuuta 2007 saakka.

Kun otettiin huomioon Kanadan, Japanin, Yhdysvaltojen ja muiden lainkäyttöalueiden kansallisten tilinpäätösnormien antajien aikomukset sekä jo käynnissä olleet myönteiset pyrkimykset lähentyä IFRS-standardeihin, sovittiin, että määräaikaa pidennettäisiin vielä kahdella vuodella. Sen vuoksi komissio hyväksyi 4. joulukuuta 2006 edellä mainitut kaksi oikeudellista toimenpidettä, joiden nojalla kolmansien maiden liikkeeseenlaskijat voivat edelleen käyttää tiettyjen kolmansien maiden tilinpäätösnormistoja esiteasetuksen tarkoituksissa kaikissa ennen 1. päivää tammikuuta 2009 julkaistavissa esitteissä ja avoimuusdirektiivin tarkoituksissa kaikkien ennen tammikuuta 2009 alkavien tilikausien osalta[4].

Vuoteen 2009 saakka komission on esiteasetuksen (sellaisena kuin se on muutettuna asetuksella (EY) N:o 1787/2006) 35 artiklan ja avoimuusdirektiivin mukaisen päätöksen 2 artiklan nojalla tiedotettava Euroopan arvopaperikomitealle ja Euroopan parlamentille säännöllisesti kehityksestä, jota tapahtuu lähentämisessä ja EU:n liikkeeseenlaskijoihin sovellettavien yhteensovittamisvaatimusten poistamisessa.

2. VASTAAVUUSMÄÄRITELMÄ

Kun pyritään määrittelemään, vastaako kolmannen maan tilinpäätösnormisto IFRS-standardeja, on ensiarvoisen tärkeää määritellä tarkoituksenmukaisella tavalla, mitä on vastaavuus. Esiteasetuksen sekä avoimuusdirektiivin mukaisen päätöksen nojalla komission on vahvistettava vastaavuusmääritelmä ja -menetelmä sekä tämän jälkeen määriteltävä kolmansien maiden tilinpäätösnormistojen vastaavuus noudattaen tiettyä aikataulua. Näissä oikeudellisissa toimenpiteissä edellytetään, että komissio kuulee Euroopan arvopaperimarkkinavalvojien komiteaa (CESR) kussakin näistä kysymyksistä. Ensimmäisen kuulemisen jälkeen CESR on ehdottanut seuraavaa vastaavuusmääritelmää:

Vastaavuuden kannalta sijoittajien pitäisi pystyä tekemään samanlainen päätös riippumatta siitä, perustuvatko tilinpäätösasiakirjat IFRS-standardeihin vai kolmannen maan tilinpäätösnormistoon.

Määritelmä on johdettu CESR:n kesäkuussa 2005 antamasta lausunnosta, joka koski Yhdysvaltojen, Kanadan ja Japanin tilinpäätösnormistojen vastaavuutta. Lausunnossaan CESR selittää, ettei vastaava tarkoita täysin samanlaista. CESR arvioi, että sijoituspäätökset eivät eroaisi toisistaan, vaikka kolmannen maan tilinpäätösnormiston ja IAS/IFRS-standardien välillä olisi joitakin eroja. Lähtökohtana komissio katsoo, että tällainen määritelmä tarjoaa tarkoituksenmukaiset kriteerit vastaavuuden määrittämiseksi.

3. KOLMANSIEN MAIDEN TILINPÄÄTÖSNORMISTOJEN KÄYTTÖ EUROOPAN UNIONISSA

EU:n säännellyillä markkinoilla käydään kauppaa kolmansien maiden liikkeeseenlaskijoiden arvopapereilla, ja CESR on luetellut tällaisten liikkeeseenlaskijoiden käyttämät kolmansien maiden tilinpäätösnormistot. CESR:n mukaan kolmansien maiden liikkeeseenlaskijoita, jotka käyttävät kolmansien maiden tilinpäätösnormistoa, on noin 5,8 prosenttia kaikista liikkeeseenlaskijoista, joiden arvopaperit on otettu kaupankäynnin kohteeksi EU:n säännellyillä markkinoilla.

CESR:n mukaan seuraavassa taulukossa jotkin liikkeeseenlaskijat on saatettu laskea useammin kuin kerran, jos niiden arvopaperit on otettu kaupankäynnin kohteeksi useammassa kuin yhdessä maassa ja/tai jos ne ovat antaneet kaupankäynnin kohteeksi erityyppisiä arvopapereita samassa tai useammassa jäsenvaltiossa.

Tilinpäätösnormisto (GAAP) | Kyseistä tilinpäätösnormistoa soveltavien, EU:n säännellyillä markkinoilla noteerattujen kolmansien maiden liikkeeseenlaskijoiden lukumäärä |

Argentiina | 5 |

Australia | 17 |

Brasilia | 4 |

Kanada | 45 |

Chile | 1 |

Kiina | 20 |

Kolumbia | 1 |

Egypti | 10 |

Hongkong | 2 |

Intia | 70 |

Indonesia | 2 |

Israel | 8 |

Japani | 84 |

Libanon | 3 |

Malesia | 3 |

Meksiko | 2 |

Marokko | 1 |

Uusi-Seelanti | 2 |

Pakistan | 1 |

Peru | 3 |

Filippiinit | 3 |

Venäjä | 14 |

Singapore | 2 |

Etelä-Afrikka | 9 |

Etelä-Korea | 30 |

Sveitsi | 4 |

Thaimaa | 4 |

Tunisia | 1 |

Turkki | 7 |

Yhdysvallat | 233 |

Venezuela | 1 |

Sambia | 1 |

Zimbabwe | 1 |

Yhteensä | 594 |

Lähde : CESR

Luettelo ei ole kattava, sillä CESR ei ole pystynyt hankkimaan asianomaisia tietoja kaikilta EU:n säännellyiltä markkinoilta[5].

4. TILANNEKATSAUS KANADAN, JAPANIN JA YHDYSVALTOJEN TILINPÄÄTÖSNORMISTOJEN LÄHENTÄMISEEN KOHTI IFRS-STANDARDEJA

Yhdysvaltojen tilinpäätösnormisto

Komission keskeisenä tavoitteena on poistaa EU:n liikkeeseenlaskijoita koskeva vaatimus yhteensovittaa tilinpäätös Yhdysvaltojen tilinpäätösnormistoon. SEC on laatinut etenemissuunnitelman, jossa yksilöidään vaiheet yhteensovittamisvaatimuksen poistamiseksi. Se on todennut, että vaikka jonkinlainen mitattavissa oleva kehitys ensisijaisissa kysymyksissä on tärkeää, lähentymisessä ei tarvitse saavuttaa jotain määriteltyä tasoa, jotta tavoitteen voidaan katsoa täyttyneen.

Vuoden 2006 alussa Yhdysvaltojen tilinpäätösnormistosta vastaava tilinpäätösstandardilautakunta (Financial Accounting Standards Board, FASB) ja kansainvälisiä tilinpäätösstandardeja antava lautakunta (International Accounting Standards Board, IASB) laativat yhteisymmärryspöytäkirjan, jossa hahmotellaan työohjelma Yhdysvaltojen tilinpäätösnormiston ja IFRS-standardien lähentämiseksi. Yhteisymmärryspöytäkirjassa lähentämistyö jaetaan kahteen pääluokkaan riippuen odotetusta toteutumisajankohdasta. Lyhyellä aikavälillä lähentämistyön tavoitteena on päättää vuoteen 2008 mennessä, pitäisikö merkittävät erot, joita on joillakin avainalueilla, poistaa yhdellä tai useammalla lyhytaikaisella standardien laadintahankkeella. Jos näin päätetään tehdään, tavoitteena on saada näiden alojen työt kokonaan tai olennaisilta osiltaan päätökseen. Yleisesti ottaen kehitys vaikuttaa olevan tyydyttävää. Pidemmällä aikavälillä FASB:n ja IASB:n hallitusten on yhteisymmärryspöytäkirjan mukaan tarkoitus työskennellä yhdessä ja saavuttaa vuoteen 2008 mennessä huomattavia tuloksia muilla keskeisillä aloilla, joilla katsotaan olevan mahdollista parantaa nykyisiä käytänteitä. Useimmilla näistä aloista työt vaikuttavat edistyvän tahtia, jolla etenemissuunnitelman tavoitteet saavutetaan ajallaan. Tähän sisältyy konsernitilinpäätöksen laatimiseen liittyvä hanke.

CESR on esittänyt alustavia tietoja siitä, kuinka lähentämistä koskevat Kanadan, Japanin ja Yhdysvaltojen työohjelmat ovat edenneet. Perustana se on käyttänyt vuoden 2005 lausuntoaan ja tehnyt katsauksen nykytilanteeseen ja vuosien 2007–2008 arvioituun kehitykseen. CESR:n raportissa[6] kuitenkin nimenomaisesti todetaan, ettei komitean pitäisi katsoa esittävän tässä vaiheessa minkäänlaista arviota lähentämiskehityksestä vaan että komitea tiedottaa nykytilanteesta julkisista lähteistä saamiensa tietojen perusteella.

Teknisen lausunnon mukaan keskeisin ero on konsernitilinpäätöksen laajuudessa (IAS 27), jossa ratkaisuksi ehdotettiin lisälausumaa. Konsernitilinpäätöksen laatimiseen liittyvä hanke on sisällytetty lähentämisohjelmaan, ja kesäksi 2007 asiasta odotetaan keskusteluasiakirjaa ja vuoden 2008 jälkipuoliskoksi standardiluonnosta.

Teknisessä lausunnossa yksilöitiin muita mahdollisia huomattavia eroja (eli eroja, joiden ratkaisuksi ehdotettiin vaikutusten määrällistä osoittamista). Erot liittyivät seuraaviin: IFRS 3 – Liiketoimintojen yhdistäminen, IAS 28 – Sijoitukset osakkuusyrityksiin (tilinpäätöksen laatimisperiaatteiden yhdenmukaisuus), IAS 36 – Omaisuuserien arvon alentuminen, IAS 38 – Aineettomat hyödykkeet (kehittämismenojen aktivointi) ja IAS 41 – Maatalous (erot erityisten maataloustuotteiden käypässä arvossa). Liiketoimintojen yhdistäminen sisältyy lähentämisen työohjelmaan, ja lopullisia standardeja odotetaan vuodeksi 2007. Myös IAS 36 – Omaisuuserien arvon alentuminen ja IAS 38 – Aineettomat hyödykkeet sisältyvät lähentämisen työohjelmaan. Ne ovat kuitenkin tällä hetkellä tutkimusvaiheessa, eikä aikataulusta ole vielä selkää tietoa. IAS 28 – Sijoitukset osakkuusyrityksiin ja IAS 41 – Maatalous eivät tällä hetkellä kuulu lähentämisohjelmaan.

Yhdysvaltojen arvopaperimarkkinoiden valvontaviranomainen (Securities and Exchange Commission, SEC) ryhtyi vuonna 2006 tarkastelemaan EU:n yritysten toimittamia ensimmäisiä IFRS-tilinpäätöksiä. SEC:n virkailijat ovat sittemmin kuvanneet ensimmäisiä havaintojaan ”tiedonetsinnäksi” asioiden selkeyttämiseksi. Kysymykset ovat koskeneet lähinnä tietojen esittämistä ja julkistamista tilinpäätöksessä.

CESR ja SEC sopivat työsuunnitelmasta ja julkaisivat sen 2. elokuuta 2006. Työsuunnitelma on tärkeä askel pyrittäessä luomaan sääntelyviranomaisten välille toiminnallista yhteistyötä ja valvontayhteistyötä, kun halutaan varmistaa IFRS-standardien ja Yhdysvaltojen tilinpäätösnormiston johdonmukainen täytäntöönpano. Lisäksi Yhdistyneen kuningaskunnan valvontaviranomainen (Financial Reporting Council, FRC), SEC ja Yhdistyneen kuningaskunnan rahoituspalveluviranomainen (Financial Services Authority, FSA) allekirjoittivat 25. huhtikuuta 2007 pöytäkirjan SEC:n ja CESR:n välisen työsuunnitelman täytäntöönpanosta, sillä työsuunnitelma koskee tietojenvaihtoa siitä, miten Yhdistyneessä kuningaskunnassa ja Yhdysvalloissa noteeratut liikkeeseenlaskijat ovat soveltaneet IFRS-standardeja.

Huhtikuussa 2007 säännöllisessä vuosittaisessa EU–Yhdysvallat-huippukokoksessa molemmat osapuolet sopivat ryhtyvänsä toimiin edistääkseen korkeatasoisiin periaatteisiin pohjautuvien sääntelynormien lähentämistä, vastaavuutta tai vastavuoroista tunnustamista tapauksen mukaan. Erityisesti keskitytään siihen, että edistetään edellytyksiä tunnustaa Yhdysvaltojen tilinpäätösnormisto ja IFRS-standardit molemmilla lainkäyttöalueilla. Yhteisymmärryksen vahvistamiseksi Yhdysvaltain presidentti, Eurooppa-neuvoston puheenjohtaja ja komission puheenjohtaja allekirjoittivat 30. huhtikuuta sopimuksen, joka sisältää seuraavan tilinpäätösraportointia koskevan lausuman:

” Rahoitusmarkkinat . Edistetään edellytyksiä, joilla Yhdysvaltojen tilinpäätösnormisto ja IFRS-standardit tunnustetaan molemmilla lainkäyttöalueilla ilman yhteensovittamistarvetta viimeistään vuonna 2009 tai mahdollisesti aikaisemmin, ja pyritään varmistamaan ne.[7]”

Huhtikuisen lehdistötiedotteen[8] jälkeen SEC ilmoitti 20. kesäkuuta 2007 ehdottavansa, että ulkomaisten liikkeeseenlaskijoiden sallitaan esittää IFRS-tilinpäätös ilman yhteensovittamisvaatimusta[9]. Huomautukset pyydettiin esittämään 75 päivän kuluessa Yhdysvaltojen virallisessa lehdessä tehdystä julkaisusta.

Samaisessa lehdistötiedotteessa oli myös kerrottu, että SEC saattaisi antaa Yhdysvaltoihin sijoittautuneille yrityksille mahdollisuuden käyttää tilinpäätöksissään IFRS-standardeja Yhdysvaltojen tilinpäätösnormiston sijasta.

Japanin tilinpäätösnormisto

Maaliskuussa 2005 Japanin tilinpäätösstandardilautakunta (Accounting Standards Board of Japan, ASBJ) ja IASB käynnistivät yhteisen (lähentämis)hankkeen, jonka lopullisena tavoitteena on Japanin tilinpäätösnormiston ja IFRS-standardien lähentäminen. Hankkeen kuluessa ASBJ on nopeuttanut Japanin tilinpäätösnormiston tarkastelua vähentääkseen eroja. ASBJ ja IASB ovat yksilöineet lyhyen ja pitkän aikavälin hankkeita. Lyhyen aikavälin hankkeet on tarkoitus saada päätökseen vuoden 2008 alkuun mennessä. Pitkän aikavälin hankkeita ovat muun muassa tuottojen kirjaaminen, tuloksen raportointi (tilinpäätöksen esittämistapa), aineettomat hyödykkeet (myös T&K-menot), konsernitilinpäätöksen laajuus (myös erityistä tarkoitusta varten perustetut yksiköt), käyttöomaisuuserien arvon alentuminen ja eläke-edut. Niiden osalta ASBJ on päättänyt aloittaa (tutkimus)hankkeet sovittaakseen työt yhteen IASB:n ja FASB:n vetämien hankkeiden kanssa.

Komission pyynnöstä CESR on esittänyt alustavia tietoja lähentämisen työohjelman edistymisestä ja tehnyt katsauksen nykytilanteeseen ja vuosien 2007–2008 arvioituun kehitykseen. Liitteessä 2 on yleiskatsaus CESR:n yksilöimistä seikoista sekä aloista, joilla on lähentämishanke.

CESR:n vuonna 2005 yksilöimistä 26 kysymyksestä kolmen luokiteltiin tarvitsevan lisälausuman. Edellä mainitut kolme kysymystä ja niiden ennakoitu lähentämiskehitys ovat seuraavat:

1. Liiketoimintojen yhdistäminen (pooling-menetelmä)

Projektiryhmä aloitti toimintansa joulukuussa 2006. Tutkimusraportti on määrä esittää vuoden 2007 kolmannella vuosineljänneksellä. Riippuen siitä, millaisia keskusteluja tutkimusraportista käydään, saatetaan esittää keskusteluraportti vuoden 2007 viimeisellä vuosineljänneksellä. Tokion pörssin hiljattain esittämästä analyysistä käy ilmi, ettei pooling-menetelmää käytetty lainkaan liiketoimintojen yhdistämisessä 30. syyskuuta 2006 päättyneellä tilikauden ensimmäisellä puoliskolla.

Tällä seikalla pitäisi olla vaikutusta harkittaessa uudelleen pooling-menetelmää.

2. Konsernitilinpäätöksen laajuus (laajennetut tiedonantovaatimukset ja erityistä tarkoitusta varten perustettujen yksiköiden sisällyttäminen konsernitilinpäätökseen)

Tätä kysymystä varten perustettiin tekninen komitea, ja asian pohdinta on käynnissä.

Julkistamiseen liittyvien seikkojen suhteen ASBJ julkaisi asiakirjan Guidance on Disclosure of Certain Special Purpose Entities 23. maaliskuuta 2007. Asiakirjaa sovelletaan 1. huhtikuuta 2007 tai sen jälkeen alkavien tilikausien osalta. Konsernitilinpäätöksen laajuudesta julkaistaan keskusteluasiakirja vuoden 2007 loppuun mennessä.

Lähentämiskehitystä on tapahtunut myös muilla aloilla:

- IAS 2:n (Vaihto-omaisuus) sekä LIFO-menetelmän (last-in-first-out) käytön osalta ASBJ perusti projektiryhmän tammikuussa 2007. Tavoitteena on päästä asiassa päätökseen vuoden 2008 alkuun mennessä.

- IAS 36:n (Omaisuuserien arvon alentuminen) osalta ASBJ perusti projektiryhmän tammikuussa 2007. Projektiryhmän tavoitteena on esittää ASBJ:n hallitukselle tutkimusraportti vuoden 2007 loppuun mennessä.

- IAS 38:n (Aineettomat hyödykkeet) sekä kehittämismenojen aktivoinnin osalta ASBJ:n tarkoituksena on esittää keskusteluasiakirja vuoden 2007 loppuun mennessä.

- Tilinpäätöksen laatimisperiaatteiden yhdenmukaisuus (ulkomaiset tytäryritykset ja osakkuusyhtiöt)

Toukokuussa 2006 annettu Practical Issues Task Force (PITF) nro 18 on vaikuttanut siihen, että ulkomaisiin tytäryrityksiin sovellettavat tilinpäätöksen laatimisperiaatteet yhdenmukaistuvat huomattavassa määrin emoyritykseen sovellettavien periaatteiden kanssa. PITF:ää nro 18 sovelletaan huhtikuusta 2008 (aikaisempaan soveltamiseen kannustetaan). ASBJ perusti osakkuusyhtiöitä käsittelevän projektiryhmän tammikuussa 2007. Keskustelujen perusteella annetaan ehkä standardiluonnos vuoden 2007 loppuun mennessä.

Euroopan komission asiantuntijoiden ja Japanin rahoitustarkastuksen kahdessa ensimmäisessä tilinpäätöstapaamisessa keskusteltiin työohjelman etenemisestä. Hankkeita ja osahankkeita on kaiken kaikkiaan 16, ja hankesuunnitelman mukaan tammikuussa 2008 niistä seitsemän pitäisi olla loppuvaiheessa ja kahden (mahdollisesti viiden) harkintavaiheessa, jota seuraa viimeistely hallituksessa.

Kanadan tilinpäätösnormisto

Tammikuussa 2006 Kanadan tilinpäätösstandardilautakunta (Accounting Standard Board of Canada, AcSB) päätti ryhtyä soveltamaan IFRS-standardeja Kanadan julkisesti vastuussa olevien yritysten tilinpäätöksiin. Tällä hetkellä julkisesti vastuussa olevan yrityksen määritelmä sisältää pörssiyhtiöt ja yhteisöt, jotka hankkivat varoja suurelta yleisöltä, kuten pankit ja vakuutusyritykset.

AcSB julkaisi 30. kesäkuuta 2006 täytäntöönpanosuunnitelman IFRS-standardien sisällyttämiseksi Kanadan tilinpäätösnormistoon. Suunnitelmassa arvioidaan, että IFRS-standardeja sovelletaan 1. tammikuuta 2011 alkaen. Lopullisen aikataulun pitäisi olla selvillä viimeistään 31. maaliskuuta 2008, kunhan parhaillaan laadittava edistymisraportti valmistuu.

5. MUIDEN KOLMANSIEN MAIDEN LÄHENTÄMISPYRKIMYKSET

Kiinan tilinpäätösnormisto

Kiinan kansantasavallan valtiovarainministeriö ilmoitti virallisesti helmikuussa 2006 liikeyrityksille tarkoitettujen tilinpäätösstandardien (Accounting Standard for Business Enterprises, ASBE) antamisesta. Nämä ASBE-standardit kattavat lähes kaikki nykyisiin IFRS-standardeihin sisältyvät aihepiirit, vaikka joitakin poikkeuksia IFRS-standardeihin nähden on havaittavissa. Standardit tulivat voimaan 1. tammikuuta 2007, ja ne ovat pakollisia kaikille kiinalaisille pörssiyrityksille. Myös muita kiinalaisia yrityksiä kannustetaan standardien käyttöön.

Kiinan kansantasavallan valtiovarainministeriö ja IASB ovat todenneet lähentämisen olevan jatkuva prosessi. Valtiovarainministeriö on yksilöinyt joitakin tilinpäätöskysymyksiä, joista voisi olla IASB:lle apua pyrittäessä löytämään ratkaisut seuraavilla aloilla parhaillaan käynnissä olevissa IFRS-hankkeissa: lähipiiriliiketoimia koskevat tiedot tilinpäätöksessä – erityisesti valtion määräysvallassa olevia yrityksiä koskeva vapautus – (IASB julkaisi standardiluonnoksen 22. helmikuuta 2007), saman määräysvallan alaisten yhteisöjen liiketoimintojen yhdistäminen ja käypään arvoon arvostaminen.

Marraskuussa 2006 Kiinan kansantasavallan valtiovarainministeriö antoi suppeat täytäntöönpano-ohjeet , jotka liittyvät 32:een sen helmikuussa 2006 antamista 38:sta ASBE-standardista. Ohjeita sovelletaan Kiinan pörssiyhtiöiden vuoden 2007 tilinpäätöksiin. Valtiovarainministeriön ohjeet ovat tällä hetkellä saatavilla vain kiinaksi.

Intian tilinpäätösnormisto

Maaliskuussa 2006 Intian pääministeri ilmoitti, että maan hallitus antaa kattavaa uutta yhtiölainsäädäntöä, johon sisältyy Intian tilinpäätösstandardien sovittaminen yhteen IFRS-standardien kanssa. Uusi laki korvaa nykyisen 50 vuotta vanhan yhtiölain, ja sen tavoitteena on parantaa avoimuutta ja tehostaa hallintoa.

Intian Institute of Chartered Accountants (ICAI) on perustanut työryhmän, jonka tarkoituksena on tarkastella mahdollisuutta hyväksyä kaikki IFRS-standardit kokonaisuudessaan muutoksitta Intian standardeiksi. Työryhmä laatii mietinnön IFRS-standardien ottamisesta käyttöön Intiassa.

Venäjän tilinpäätösnormisto

Hallituksen vuonna 2002 tekemän päätöksen mukaisesti venäläiset pörssiyhtiöt siirtyvät kohti IFRS-standardeja. Venäjän pörssiyhtiöiden oli suunnitelman mukaan ryhdyttävä laatimaan konsolidoitu tilinpäätös IFRS-standardien mukaisesti vuonna 2004. Konsernin osien yksittäiset tilinpäätökset laadittaisiin edelleen Venäjän tilinpäätösnormiston mukaisesti. Pankkialalla velvoitettiin myös yksittäiset pankit laatimaan IFRS-tilinpäätökset sen lisäksi, että ne laativat Venäjän tilinpäätösnormiston mukaisen tilinpäätöksen. Nykyisin kuitenkin ainoastaan pankkien on laadittava konsernitilinpäätös IFRS-standardien mukaisesti ja yksittäiset tilinpäätökset Venäjän tilinpäätösnormiston mukaisesti. Vuoden 2005 jälkeen ei ole tapahtunut edistymistä pörssiyhtiöille asetetussa velvoitteessa laatia tilinpäätös IFRS-standardien mukaisesti. Yhtiöt laativat tilinpäätöksensä Venäjän tilinpäätösnormiston mukaisesti, ja tässä normistossa on edelleen tiettyjä eroja IFRS-standardeihin nähden. Venäjän tilinpäätösnormiston mukaisesti laaditun lakisääteisen tilinpäätöksen lisäksi jotkut pörssiyhtiöt laativat vapaaehtoisesti myös IFRS-standardien (tai Yhdysvaltojen tilinpäätösnormiston) mukaisen tilinpäätöksen.

6. PÄÄTELMÄT

Tässä ensimmäisessä kertomuksessa komissio pitää rohkaisevina aikatauluja, joilla Kanadan, Japanin ja Yhdysvaltojen viranomaiset pyrkivät etenemään lähentämisohjelmissaan.

Komissio toteaa, että Yhdysvalloissa lähentämistyö on edistynyt. Lisäksi komissio pitää tervetulleena SEC:n lausuntoja, joiden mukaan viranomaiset eivät halua sanella, kuinka IFRS-standardeja on tulkittava [10], ja panee merkille, että tarkastellessaan eurooppalaisten liikkeeseenlaskijoiden ensimmäisenä vuonna toimittamia IFRS-tilinpäätöksiä viranomaiset ovat keskittyneet tietojen esittämiseen ja julkistamiseen tilinpäätöksessä. Yhdysvaltojen ja EU:n 30. huhtikuuta saavuttaman yhteisymmärryksen lisäksi komissio pitää myös tervetulleena SEC:n ilmoitusta ehdotetuista sääntömuutoksista, joiden turvin voitaisiin esittää IFRS-tilinpäätös ilman yhteensovittamisvaatimuksia. Komissio pitää hyvin tärkeänä SEC:n etenemissuunnitelmassaan toteuttamia toimia. Suunnitelmalla pyritään poistamaan vaatimus sovittaa tilinpäätökset Yhdysvaltojen tilinpäätösnormistoon. Tämä on keskeinen kohta komission huhtikuun 2008 kertomuksessa. Koska EU:n ja Yhdysvaltojen vastaavuusaikataulut on nyt sovitettu yhteen, molempien on mahdollista seurata tarkkaan toisen osapuolen lainkäyttöalueella tapahtuvaa kehitystä. Tässä yhteydessä on selvästi tarpeen tiivistää Euroopan komission ja SEC:n välistä yhteistyötä. Komission ja SEC:n virkamiesten olisi tavattava säännöllisesti välietappien määrittelemiseksi ja edistymiskatsausten tekemiseksi.

Jotta yhteensovittamisvaatimuksen poistamisessa edistyttäisiin vakaasti, yhtä lailla tarvitaan huomattavaa luottamusta ja tiedonvälitystä sääntelyviranomaisten välillä. Sääntelyviranomaisten välistä yhteistyötä ja tiedonjakoa on parannettava, ja näin ollen komissio antaa täyden tukensa SEC:n ja CESR:n työohjelmalle, johon sisältyy vuoropuhelu IFRS-standardien soveltamisesta. Tunnustaen, että IFRS-standardit ovat periaatteellisia standardeja, sääntelyviranomaisten olisi otettava täysimääräisesti huomioon kansainvälisten virkaveljiensä kannanotot IFRS-standardien soveltamisesta ja täytäntöönpanosta ja vakavasti pyrittävä välttämään ristiriitaisia päätelmiä.

Komissio pitää tervetulleena sitä, että lokakuussa 2006 julkaistiin Japanin ASBJ:n hankesuunnitelma, jossa keskitytään erityisesti lähentämiseen liittyviin hankkeisiin. ASBJ:n hankesuunnitelmassa etusijalla on niiden töiden kartoitus, jotka on tarkoitus saada päätökseen vuoden 2007 loppuun mennessä, sekä lähentämistilanteessa vallitsevien näkymien selventäminen vuoden 2008 alusta lähtien. Etusija on annettu 26:een aihepiiriin liittyville aloitteille. CESR oli suositellut näihin aihepiireihin liittyviä korjaustoimia lausunnossaan, jonka se antoi komissiolle vuonna 2005. Komissio pitää näitä myönteisiä kehitysaskeleita rohkaisevina mutta korostaa, että lähentämistoimien vauhti on säilytettävä (ja joillakin aloilla sitä on jopa lisättävä). Jotta työohjelmassa määritellyt tavoitteet saavutettaisiin, Japanin viranomaisten on toteutettava lähentämistoimia hyvin ripeään tahtiin sekä toimitettava tarkat ja täydelliset tiedot edistymisestä ja mahdollisista viivästyksistä. Ohjelma on kunnianhimoinen, mutta tavoitteiden saavuttaminen on tärkeä perusta vastaavuuspäätöksen tekemiseksi.

Komissio pitää tervetulleena Kanadan vuoden 2006 ilmoitusta, jonka mukaan IFRS-standardit otetaan käyttöön Kanadan julkisesti vastuussa olevien yritysten tilinpäätöksissä, ja asian osalta 1. päivälle tammikuuta 2011 asettua määräaikaa. Komissio luottaa siihen, että kyseinen päivämäärä tai jopa aikaisempi päivämäärä ja määräaika IFRS-standardeihin siirtymiseksi tai niiden sisällyttämiseksi Kanadan tilinpäätösnormistoon vahvistetaan vuonna 2008.

Kiinan osalta myönteisenä askeleena pidetään ASBE-standardien antamista. Kyseiset standardit kattavat lähes kaikki nykyiseen IFRS-standardeihin sisältyvät aihepiirit (vaikka joitakin poikkeuksia IFRS-standardeihin nähden on havaittavissa). Komissio kannustaa Kiinan viranomaisia jatkamaan lähentämistyötään ja toivoisi saavansa yksityiskohtaisen aikataulun, jossa vahvistetaan keskeiset vaiheet, jotka on tarkoitus saavuttaa lähitulevaisuudessa.

Intian osalta voidaan pitää rohkaisevana päätöstä, jonka mukaan Intian tilinpäätössäännöt sovitetaan yhteen IFRS-standardien kanssa, ja sitä, että hiljattain on perustettu työryhmä, jonka tarkoituksena on tarkastella mahdollisuutta ottaa IFRS-standardit käyttöön kokonaisuudessaan. Komissio toivoisi saavansa lisätietoja suunnitelmista ottaa IFRS-standardit käyttöön ilman muutoksia ja erityisesti aikataulusta, jolla lähitulevaisuudessa pyritään saavuttamaan keskeiset vaiheet.

Venäjän viranomaisten kanssa hiljattain käydyissä keskusteluissa on saatu vahvistus sille, että hallituksen päätökset, joiden mukaan Venäjän pörssiyhtiöt siirtyvät kohti IFRS-standardien käyttöä ja Venäjän tilinpäätösnormistoa mukautetaan kansainvälisiin standardeihin, ovat edelleen asialistalla. Komissio toivoo, että työtä hidastaneet esteet saadaan pian ratkaistua. Komissio toivoisi saavansa lisäselvityksiä siitä, millaiset ovat mahdollisuudet jatkaa töitä pikaisesti, ja – kunhan työt on saatu uudelleen käyntiin – millaisella aikataululla Venäjän tilinpäätösnormisto yhdenmukaistetaan IFRS-standardien kanssa.

Komissio seuraa jatkossakin tarkkaan ja tiedottaa säännöllisesti Euroopan arvopaperikomitealle ja Euroopan parlamentille Kanadan, Japanin ja Yhdysvaltojen tilinpäätösnormistojen osalta tapahtuvasta lähentämiskehityksestä, kuten esiteasetuksen 35 artiklan 5A kohdassa ja avoimuusdirektiivin mukaisen päätöksen 2 artiklan 2 kohdassa edellytetään. Sääntelyä koskevaan vuoropuheluun liittyvissä keskusteluissa käsitellään lähentämiseen liittyviä seikkoja, ja komission henkilöstö ja asianomaisten kolmansien maiden viranomaiset tapaavat säännöllisesti. Komissio tiedottaa myös muiden esiteasetuksen 35 artiklan 5A kohdan c alakohdassa ja avoimuusdirektiivin mukaisen päätöksen 1 artiklan c alakohdassa tarkoitettujen kolmansien maiden osalta säännöllisesti Euroopan arvopaperikomitealle ja Euroopan parlamentille edistymisestä sääntelyyn liittyvissä keskusteluissa ja IFRS-standardeihin lähentämisessä. Tällainen säännöllinen tiedottaminen on esiteasetuksen 35 artiklan 5B kohdan ja avoimuusdirektiivin mukaisen päätöksen 2 artiklan 3 kohdan mukainen velvoite.

EU on suurin IFRS-standardeja käyttävä lainkäyttöalue, ja siirtyminen kohti maailmanlaajuisia standardeja on EU:lle merkittävä etu. Sen vuoksi komissio pitää tervetulleina kaikkia aloitteita, joilla tasoitetaan tietä IFRS-standardien saattamiseksi maailmanlaajuisiksi.

Liitteet: IASB – FASB etenemissuunnitelma, Japanin tilinpäätösnormiston kehittämistä koskeva hankesuunnitelma, Kanadan soveltama lähentämisen työohjelma.

[1] Komission asetus (EY) N:o 1787/2006, annettu 4 päivänä joulukuuta 2006, ja komission päätös 2006/891/EY, tehty 4 päivänä joulukuuta 2006, (’avoimuusdirektiivin mukainen päätös’).

[2] Komission asetus (EY) N:o 809/2004, annettu 29 päivänä huhtikuuta 2004 (’ esiteasetus ’). Asetuksella pannaan täytäntöön Euroopan parlamentin ja neuvoston direktiivi 2003/71/EY, annettu 4 päivänä marraskuuta 2003 (’esitedirektiivi’).

[3] Euroopan parlamentin ja neuvoston direktiivi 2004/109/EY, annettu 15 päivänä joulukuuta 2004, (’avoimuusdirektiivi’).

[4] Ks. komission päätöksen 2006/891/EY 1 artikla ja esiteasetuksen, sellaisena kuin se on muutettuna komission asetuksella (EY) N:o 1787/2006, 35 artiklan 5A kohta.

[5] CESR:n jäsenet totesivat myös, että noin 130 kolmansien maiden liikkeeseenlaskijaa käyttää tätä nykyä jäsenvaltioiden kansallisia tilinpäätösnormistoja (esimerkiksi Yhdistyneen kuningaskunnan tilinpäätösnormistoa).

[6] CESR:n lausunto Euroopan komissiolle Kanadan, Japanin ja Yhdysvaltojen tilinpäätösnormien antajien työohjelmista, vastaavuuden määritelmästä ja luettelosta kolmansien maiden tilinpäätösnormistoista, joita nykyisin käytetään EU:n pääomamarkkinoilla (6. maaliskuuta 2007).

[7] Kehys Euroopan unionin ja Amerikan yhdysvaltojen välisen transatlanttisen taloudellisen yhdentymisen edistämiseksi – Liite 2 – Lighthouse-painopistehankkeet.

[8] SEC:n lehdistötiedote 2007-72, 24. huhtikuuta 2007.

[9] Yleisölle avoin SEC:n kokous 20. kesäkuuta 2007.

[10] Johtaja John A. White, Division of Corporate Finance (SEC), Lontoossa 15 . tammikuuta 2007 pidetty puhe.